Bloedvlekke, liggaam onder beddegoed ná moord op Viljoenskroon-kleinhoewe(Argieffoto: Kent Williamson) Die liggaam van ŉ kleinhoewe-eienaar van Viljoenskroon is Sondagoggend onder beddegoed gevind nadat ŉ buurman na die man gaan soek en talle bloedvlekke deur ŉ gebreekte venster gesien het. Brig. Motantsi Makhele, polisiewoordvoerder in die Vrystaat, het gesê die buurman was omstreeks 06:00 vanoggend op die kleinhoewe nadat hy die slagoffer nie vroeër in die hande kon kry nie. “Met sy aankoms by die huis het hy op ŉ oop venster afgekom. Die diefwering was gebreek. Hy het deur die venster gekyk, bloedvlekke teen die mure gesien en dadelik die polisie gekontak,” het Makhele gesê. Die polisie het die man se liggaam op ŉ bed aangetref. Hy was met beddegoed bedek en talle bloedvlekke kon gesien word. Na verneem word, het die slagoffer alleen op die Avondster-kleinhoewe in Fortunastraat gewoon. “Die slagoffer is met ŉ elektriese koord vasgebind en het verskeie steekwonde aan sy kop gehad,” het Makhele gesê. Sy Toyota Hilux word in hierdie stadium vermis. “ŉ Saak van moord en gewapende roof word ondersoek,” het Makhele gesê.